'Sy was nie 'n kantlyn-mens' | Netwerk24
'Sy was nie 'n kantlyn-mens'
Deur Annette Theron 19 Februarie 2019 06:01
René O'Ehley het Vrydag haar lewe verloor in 'n trompop-botsing met 'n vragmotor op die N2.
'n Grusame trompop-botsing naby Botrivier het Vrydag die lewe van voormalige Springbokrugyspeler Gysie Pienaar se dogter, René O' Ehley (38), geëis.
Dié gru-ongeluk het Vrydag omstreeks 16:00 op die N2 by Rooiheu­wel, net voor die Botrivier-afrit, gebeur.
Charles Marthinus, ambulanshoof van Caledon-ambulansdienste het by na­vraag bevestig daar was vier voertuie in die botsing betrokke – twee vragmotors, 'n bakkie en die VW Polo waarin O'Ehley gereis het.
"O'Ehley is op slag dood. Die vragmotorbestuurders en een insittende in die bakkie het ligte beserings opgedoen. Hulle is na Caledon-hospitaal vervoer," het Marthinus bevestig.
Edmund O'Ehley (41) het aan Netwerk 24 gesê sy vrou René was op pad terug van Stellenbosch na Bredasdorp toe die botsing plaasgevind het.
O'Ehley, sy seun (8) en dogter Kayla (10) was Saterdag op De Doorns waar Edmund jr. krieket gespeel het. "Ek dink dit vat darem 'n bietjie van die hartseer weg en hou net die gedagtes op 'n ander plek besig," het hy gesê.
Hy sê daar is baie ondersteuning – sy kinders is Saterdag omring deur maats. "Ons is almal baie, baie hartseer. Die kinders is mos maar nog klein, so ek dink nie hulle verstaan heeltemal nie."
Die egpaar was Desember 12 jaar getroud berig Netwerk24.
René was 'n onderwyser by Laerskool Bredasdorp en het in Junie verlede jaar ophou skool gee om op haar gesin te fokus en O'Ehley met administrasie­werk te help.
Volgens Netwerk24 is O'Ehley 'n finansiële adviseur by die beleggings­groep PSG.
Marlene Fraser, waarnemende skoolhoof van Laerskool Bredasdorp sê René was van Januarie 2015 tot Junie 2018 'n leerkrag by dié skool. Daarna was sy betrokke as sportafrigter en aflospersoneellid.
"René was 'n warm, baie liefdevolle en diep mens. Met haar breë glimlag en blink oë het sy baie harte aangeraak en lig in soveel mense se lewe gebring. Sy het 'n onblusbare liefde en energie vir die lewe gehad en haar energie was aansteeklik." Fraser vertel René het met haar besonderse humorsin gesorg vir vreugde en baie snaakse oomblikke vir die personeel, maar sy het nie die dieper dinge in die lewe misgekyk nie en was 'n bron van ondersteuning vir baie mense.
"Sy het 'n besonderse liefde vir kinders gehad en kon altyd plat op haar knieë tussen hulle in haar klas gevind word. Wanneer sy swem afgerig het, was sy nie op die kant nie, maar saam met die kinders in die water. Wanneer sy netbal afgerig het, het sy saamge­speel. Dit is net wie sy was. Sy was nie 'n kantlyn-mens nie."
Fraser sê hulle sal haar beslis nie vergeet nie. "Sy het 'n onuitwisbare indruk gemaak op Laerskool Bredasdorp se personeel, leerders en ouers."
Die skool het hul simpatie betuig met Edmund, Kayla, Edmund jr. en die Pienaar- en O'Ehley-familie.
Letty-Ann Möller, radio-omroeper by Overberg Radio, het René beskryf as 'n dinamiese vrou wat voor gevat het by die vrouediens by die NG Kerk in Bredasdorp.
Facebook-inskrywings vertel ook die storie van 'n vrou wat daardie ekstra myl gestap het om leerders te laat tuis voel. Op haar Facebook-blad verwys René na haar eie gesin as haar alles.